title: "W\u00e5\u00e5derstuf"
text: "W\u00e5\u00e5derstuf (de. Wasserstoff) as en kemisch elem\u00e4nt ma s\u00fcmbool H (La: Hydrogenium) \u00e4n atoomnumer 1. W\u00e5\u00e5derstufgas (Diw\u00e5\u00e5derstuf, H2) as bai r\u00fcmt\u00e4mpratur en blailuus, br\u00e5nbor, d\u00f6\u00f6rsichti ai-metal.\n\nL\u00fc\u00fcse atoome W\u00e5\u00e5derstuf kaame \u00f6nj fri form b\u00e5l ai for, wan uk sunt di iinje foon d\u00e5t twuntiest iirhunert uners\u00e4kinge m\u00e5\u00e5ged w\u00f6rden as \u00f6nj atom\u00e4\u00e4re w\u00e5\u00e5derstuf. L\u00fc\u00fcse atoome foon d\u00e5tdeer elem\u00e4nt san ordi reaktiw \u00e4n ferbine jam matiinjs ma oudere w\u00e5\u00e5derstufatoome. Heerbai w\u00e5rt m\u00e5\u00e5sttids w\u00e5\u00e5derstufgas bilied (H2). \n\nDa \u00e4inschape da \u00f6nj dideer artiikel n\u00e5\u00e5md w\u00e5rde, j\u00fcle dan uk for \u00e5lem for dideer stuf, di bai r\u00fcmt\u00e4mpratur en gas (H2) as.\n\nL\u00fc\u00fcse atoome w\u00e5\u00e5derstuf w\u00e5rde uk w\u00e4lj \"in statu nascendi\" n\u00e5\u00e5md.\n\n\u00d6njtd\u00e4king \n\u00d6nj d\u00e5t iir 1671 beschriif di irisch-\u00e4nglische keemiker Robert Boyle \u00f6nj en publikasjoon en br\u00e5nbor gas d\u00e5t fri w\u00f6rd bai en reaksjoon twasche st\u00e4lj \u00e4n ferteende s\u00f6re. Jarst foole l\u00e4\u00e4ser \u00f6njtd\u00e4kte di britische waasenschaper Henry Cavendish \u00f6nj 1766, d\u00e5t et ham hoonlede am en keemisch elemant, \u00e5s hi \u00e4ksperim\u00e4nte d\u00f6\u00f6rfjard ma kwaksilwer. Wan hi uk foole \u00c4inschape hiilj nau beschriwe k\u00f6\u00f6, miinjd hi duch, d\u00e5t \u00f6njt st\u00e4a foon j\u00fc s\u00f6re, d\u00e5t metal j\u00fc kw\u00e4l foon d\u00e5t gas wus. Deeram n\u00e5\u00e5md hi sin nai \u00f6njtd\u00e4kt elem\u00e4nt br\u00e5nbor gas foon metale. Hu iirnge l\u00e4\u00e4ser j\u00e4if Antoine Lavoisier w\u00e5\u00e5derstuf di latinsch noome hydrogenium foon diling.\n\nD\u00e5t uurd hydrogenium as en tuhuupeseeting foon da griichische uurde hydor (w\u00e5\u00e5der) \u00e4n genes (bilie, m\u00e5\u00e5ge). Hydrogenium koon \u00e5ls\u00fc ouerseet w\u00e5rde \u00e5s w\u00e5\u00e5derm\u00e5\u00e5ger.\n\n\u00d6njwiinjinge \nFor industri\u00e4le \u00f6njwiinjinge san grute mase w\u00e5\u00e5derstuf n\u00fcsi \u00f6nj s\u00fcn\u00e5\u00e5mde hydrogenasjoon-reaksjoone, uner oudere \u00f6nj di Haber-Boschpros\u00e4s, \u00f6nj di amoniak produtsiird w\u00e5rt, d\u00e5t hardien foon smeere \u00e4n \u00f6\u00f6le \u00e4n j\u00fc produksjoon foon Methanol."